J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2019. november 14-i nyílt rendkívüli üléséről***

 Rendelet: 15/2019. (XI.15.)

 Határozat: 110-118/2019. (XI.14.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2019. november 14-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna,Geosics László, Auer Miklós,Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőNémethné Simon Mária, a Gazdasági és Pénzügyi Iroda vezetője Kósi Eszter megbízott Pénzügyi irodavezető Forró Szilvia, Városfejlesztési és Építéshatósági irodavezetőjeKörmendy-Szalai Mónika, a Projektfejlesztési és Kistérségi Iroda vezetőjeMolnár Dániel, a Közszolgálati Iroda megbízott irodavezetője |

Bebes István polgármester köszönti a megjelenteket, érdeklődőket és megállapítja, hogy a Képviselő-testület az ülésen 12 fővel jelen van, az határozatképes, az ülést 7 óra 30 perckor megnyitja. A napirendben szereplő 2-3. pont összefügg, ezért módosító indítványként szeretné javasolni, hogy a Testület egyben tárgyalja meg e két előterjesztést egy napirenden belül, az adósságot keletkeztető ügyletet, valamint a kormányengedélyhez kötött hitelfelvételt, amelyben két határozati javaslatot fognak hozni. A többi napirendi pont változatlan formában kerül megtárgyalásra.

Egy technikai problémára hívná fel továbbá a figyelmet, arra, hogy nem működik a gépi szavazógép ideiglenesen, így kézfeltartással fognak ma szavazni.

A Képviselő-testület a módosított napirendi javaslatot 12 igen szavazattal elfogadja, és a következő napirendet hagyja jóvá:

1. N A P I R E N D

Nyílt ülés keretében:

1. Döntés Körmend város településrendezési eszközeinek 5. módosítása kapcsán

Előterjesztő: **BebesIstván** polgármester

1. Adósságot keletkeztető ügylet

Előterjesztő: **Bebes István** polgármester

1. Kormányengedélyhez kötött hitelfelvétel

Előterjesztő: **Bebes István** polgármester

1. DIGI Távközlési és Szolgáltató Kft. kérelme bázisállomás létesítésére

Előterjesztő: **Bebes István** polgármester

1. M8 autóút építése kapcsán vezetékjog létesítésével összefüggő kártalanítás

Előterjesztő: **Bebes István** polgármester

1. Támogatási kérelem benyújtása a „Társadalmi és környezeti szempontból fenntartható turizmusfejlesztés” tárgyú TOP-1.2.1-15 kódszámú pályázati felhívásra

Előterjesztő: **Bebes István** polgármester

1. Tűzifa igénylés szociális célokra

Előterjesztő: **Bebes István** polgármester

1. Helyi személyszállítási közszolgáltatási szerződés módosítása

Előterjesztő: **Bebes István** polgármester

**N A P I R E N D:**

**1./** Döntés Körmend város településrendezési eszközeinek 5. módosítása kapcsán

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a településrendezési eszközök módosítása kapcsán két javaslattal él az előterjesztés. Az egyik a LIDL alatt terület, ahol speciális övezeti előírást, megújuló energiaforrás hasznosítását jelölte a szabályzat, ez a terület településközponti vegyes övezetbe kerülne át, hiszen az a cél, amelyet korábban megfogalmaztak, nem került megvalósításra pályázati kiírás hiányában, ugyanakkor fontos, hogy amennyiben lehetőség nyílik rá, hasznosítani lehessen ezt a területet. A másik a Rábán aluli településrész, ahol több kiskert tulajdonosának a kertje, azon okon, hogy a Vízügyi Igazgatóság árvízvédelmi projektje megvalósításra kerül, megközelíthetetlenné válna. Éppen ezért fontos, hogy a helyi építési szabályzattal utat jelöljenek az árintett területre, és azt meg is kell építeni, a Belügyminisztérium felé kérést fogalmaztak meg ezzel kapcsolatban, ahol támogatást is kapott az Önkormányzat ennek az útnak a megépítéséhez, így ezek a kiskertek megközelíthetőek lesznek. Jóváhagyta a főépítész a helyi építési szabályzat módosítását, így kéri a Testületet, hogy tárgyalja meg és fogadja el az előterjesztést. Itt egy határozati javaslatról és egy rendelettervezetről kell dönteni.

Czvitkozics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és a rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**110/2019. (XI.14.) önkormányzati határozat**

Körmend Város Önkormányzat Képviselő-testülete a 71/2019. (VI.27.), és a 72/2019. (VI.27.) számú határozatokkal megfogalmazott településfejlesztései döntések figyelembevételével a véleményezési eljárás lefolytatását követően, az állami főépítész hozzájárulásával Körmend Város településszerkezeti tervét az alábbi mellékletekkel hagyja jóvá:

településszerkezeti tervlap 1. számú melléklet

szerkezeti terv leírása 2. számú melléklet

változások ütemezése 3. számú melléklet

településrendezési tervvel való összhang igazolása 4. számú melléklet

biológiai aktivitásérték számítása 5. számú melléklet

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**15/2019. (XI.15.) önkormányzati rendelet**

Körmend város építési szabályzatáról szóló 11/2017. (VI.23.) önkormányzati rendelet módosításáról

**2-3./Adósságot keletkeztető ügylet és Kormányengedélyhez kötött hitelfelvétel**

 Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy a 2-es és a 3-as napirendi pontot egyben kívánja tárgyalni, mivel a kettő szorosan kapcsolódik egymáshoz. Ismerteti a napirendhez kapcsolódó írásbeli előterjesztést. Elmondja, hogy az Önkormányzat a tavalyi évben már döntött arról, hogy Kormányengedélyes hitelt vesz fel az elnyert TOP-os pályázatok megvalósítása érdekében. Az Önkormányzat kedvező kamatozással a hitelszerződést megkötötte, a Kormány mindezt jóváhagyta, hiszen ezekhez a Kormány jóváhagyása szükséges. Részben most az szükséges, hogy meghosszabbítsák a hitel lehívásának idejét, amely 2020. december 31. lenne így, ill. két célra szűkülne a hitel felvétele: az Önkormányzat egyrészt a közvilágítás korszerűsítésére venné fel a hitelt, erre jelenleg nincs elérhető támogatás, erről korábbiakban is hoztak döntést, melyet támogatott a képviselő-testület. Számos esetben vannak gondok, szakaszhibák a rendszeren, főként a lámpatestek cseréje körülményes, hiszen jelen pillanatban ezeknek a gyártása már többségében megszűnt. A gyártók átálltak LED lámpák gyártására, ennek a közvilágítás korszerűsítésnek is az a célja, hogy egy korszerűbb és takarékosabb rendszerre álljanak át. A másik cél, melyre a hitel lehívásra kerülne, az az új piac épületének megépítése. A piac nagyon népszerű Körmenden, hiszen mindenki látja, hogy piaci napokon milyen sokan vannak a piac területén. Itt szükség lenne arra, hogy egy modern piaci épület megépítésére kerüljön sor, ahol sokkal korszerűbb körülmények között tudják fogadni a vevőket, és főként azok a termékeknek az árusítása, amelyek árusítása jelenleg nem megvalósítható, az ebben az épületben meg tudna történni. A TOP pályázat ennek a megépítésére ad lehetőséget, de az elnyert támogatásból az építés nem megvalósítható, ezért szükséges, hogy kiegészítő kormányzati támogatást is kérjenek a hitel mellett. .Az első előterjesztés kimutatja a hitelfelvételből eredő fizetési kötelezettségeket, melyet a képviselő-testület láthat az anyagban, a második előterjesztés pedig az elmondott hitelcélokat összegzi. Először majd a 2. napirendi pontot, utána pedig a 3. napirendi pontot teszi majd fel szavazásra.

Szlávik Csaba képviselő-testületi tag szeretné felhívni polgármester Úr figyelmét arra, hogy a helyi adókból származó bevétel drasztikusan csökkent, melynek okát jó lenne felülvizsgálni, illetve valamit tenni, hogy a helyi adókból származó bevétel emelkedjen. Ez a hitelfelvétel 10 évre szólna, tehát az utánuk következő 5 évre és képviselő-testületre elég nagy terheket rónak, ezért a következő napirendi pontnál lenne majd egy-két javaslata, hogy ezeket a 40 és 50 millió közötti hiteltörlesztéseket gondolják át egy kicsit.

Bebes István polgármester a képviselő úr által elmondottakat kérdésként fogja fel. Erre a kérdésre annyit szeretne válaszolni, hogy természetesen az iparűzési adó megfizetése az év végével válik teljessé, hiszen a decemberi feltöltéseknél még további lehetőségek lesznek, és az iparűzési adó befizetések természetesen emelkedhetnek. Azt gondolja, hogy ez egy elég ciklikusan zajló dolog, az előző időszakokból volt olyan befizetés, feltöltés volt, ami aztán később elmaradt, mert megszűnt a cég tevékenysége Körmenden, és még adóelőleg visszafizetési igénnyel is éltek. Azt gondolja, hogy a hitel visszafizetésekre lesz lehetőség, volt korábban is hitele a városnak, melyet a fűtés korszerűsítésre vettek fel, és vissza is fizették.

Szlávik Csaba képviselő-testületi tag a 3. napirendi ponthoz kíván hozzászólni. Elmondja, hogy az előző képviselő-testület határozta meg, hogy melyek azok a célok, amelyeket lényegesnek tart. Úgy, mint a közvilágítás rekonstrukció, piacfejlesztés, Rába-part turisztikai fejlesztés, közösségi tér kialakítása mozi épületében. Az előző képviselő-testület ezt tartotta fontosnak. Megkérdezi a mostani képviselő-testületet, hogy valóban ezek - e a fontos kérdések. Ugyanis maximálisan egyetért azzal, hogy a közvilágítás korszerűsítést mindenképpen meg kell tenni, mert eléggé kritikus az állapot. Az már másik dolog, hogy a piac fejlesztés ennyire lényeges lenne -e. Szerinte a városban több olyan gond és probléma van, amit előtérbe kellene helyezni. Végre van 5 évük arra, hogy a csapadékvíz-elvezetést rendbe tudják hozni. Kaotikusak az állapotok. Utak, járdák felújítása fő feladat lenne. A parkolási lehetőségek kialakítása feladat lenne. Nem tartja annyira fontosnak a piac fejlesztését, ugyanis olyan szempontot is figyelembe kellene venni, hogy ez a projekt, amihez felvesznek 175 millió forint hitelt, mikor fog megtérülni a város számára. Az előzőekhez kapcsolódva azt javasolja, hogy a következő ciklusban a képviselő-testületre ne rójanak olyan hiteltörlesztési lehetőségeket, amit jelen pillanatban ez az előirányzat mutat. Ez lenne a fő kérése, mert ugyanis itt ehhez a kettőhöz kormányzati jóváhagyásra van szükség. Azt mondja, vegyék a kettőt külön, a közvilágítást szavazzák meg, a piaccal kapcsolatban pedig jelen pillanatban ne szavazzanak, mert vannak további olyan gondok és a problémák, amelyekre szívesebben javasolná a hitel felvételét.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva elmondja, hogy a Bizottság megtárgyalta mindkét napirendi pontot és mindkettőt támogatják. Szlávik képviselő-testületi tag hozzászólásához annyit tenne hozzá, hogy ha mérlegelni szeretné azt is, hogy a felvett mondjuk 175 millió forintos hitel mikor térül meg a város szempontjából, akkor ő előre jelzi, hogy ez egy nem megtérülő beruházás, nem is ez a feladata, hanem az, hogy eleget tegyen az Önkormányzat a kötelező feladatainak, és egy modern piacépületet építsen az itt lakóknak. Nem egy gazdasági befektetésbe teszi be az Önkormányzat a pénzt, amely vissza fog jönni, hanem a lakosok komfortérzetét és ellátottságát fogja szolgálni, és ez mind a piacra, mind az utcák felújítására, mind a csapadékvíz-elvezetésre vonatkozik.

Dr. Hadnagy Ádám képviselő-testületi tag a piaccal kapcsolatban csak egy dolgot szeretne elmondani. Mégpedig azt hogy a piacon a helyeket kiadják, tehát abból bevétel is származik, ezt is figyelembe kell, hogy vegyék. Tehát nem csak kiadása van, hanem bevétele is lesz a piacnak.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslatok elfogadását. Továbbá személyes véleményt szeretne hozzáfűzni. El lehet azon vitatkozni a piac építéséről, de ahogy Dr. Szabó Barna képviselő Úr is elmondta, a piac Körmend városának és az ideérkező vendégeknek egyaránt olyan szolgáltatásokat tud majd nyújtani, amely a mai kor követelményeinek is megfelel.

Szlávik Csaba képviselő-testületi tag elmondja, hogy a szombat és a hétfői nap az ideérkezőknek a komfortérzetét próbálja az előbb elmondottakat figyelembe véve növelni, de a helyi lakosok komfortérzetét mikor fogják növelni, kérdezi. Tegnap este egy Deák Ferenc utcai lakos tájékoztatta őt arról, hogy nagyon kevés eső esett, és az újonnan felújított Deák Ferenc utcában milyen a csapadékvízelvezetés kevés eső után. Ez most megint a komfortérzet. Komfortérzet legyen szombaton és hétfőn, vagy az itt élők komfortérzetét próbálják meg megvalósítani a mindennapokra. Ez a kérdés. Felszólal Képviselő társaihoz, hogy tényleg lényeges dolog- e erre hitelt felvenni, viszont az általa jelzett problémákat meg kell oldani, az elmúlt 11 néhány évben nem történt különösebb megoldás e téren.

Auer Miklós képviselő-testületi tag elmondja, hogy nem kívánt ehhez a napirendi ponthoz hozzászólni, de a komfortérzetre visszatérve, mivel ez kardinális kérdés lett, elmondja, hogy szégyen és gyalázat, mondják ki, hogy még mindig nem volt elég pénzük arra, hogy a mozival valamit kezdjenek. Pedig a fiatalok eljárnak Zalaegerszegre és Szentgotthárdra moziba, mert nem tudnak máshova menni. Szeretné, ha közösségi tér kialakítását végre tudnák hajtani.

Petrovics László képviselő-testületi tag elmondja, hogy a Horvátnádalja, Alsó- és Felsőberki városrész képviselője lett. Azt szeretné megkérdezni, hogy az ott lévő utak és járdák, illetve közintézmények felújítása lehetséges- e, hogy ez is belekerüljön a költségekbe. Ott is sok a probléma, azt szeretné, ha ezzel is egy kicsit foglalkoznának, mivel ők is Körmendhez tartoznak, így jó lenne, ha fontosak lennének ezek a városrészek is.

Belencsák István képviselő-testületi tag a piac kapcsán szólalna meg. Elmondja, hogy Magyarországon bomba mód szaporodnak a Körmendnél kisebb lélekszámú településeken is a termelői piacok. Trendi manapság termelőktől, őstermelőktől egyedi, egészséges élelmiszereket vásárolni, itt a kulcsszó: egészséges. Ehhez a trendhez Körmendnek is csatlakoznia kell. Tudni kell biztosítani egyrészt a kistermelőknek az árusító teret, mert nekik csak ez az egy piaci jelenlét garantálja a multik és a nagyvállalatok világában a megjelenési lehetőséget, másrészt a város lakosainak is teret kell adni a vásárlásra, akik szép számmal igénylik ezt a szolgáltatást. Személyes beszélgetéseikre hivatkozva, vannak olyan polgárok Körmenden, akik 30, de nem röstellnek akár 200 kilométert is utazni a különböző élelmiszerek beszerzése kapcsán. Itt a piaccal helyben tartanánk őket, sőt még vonzásként a nagyobb környékről is ide tudnánk vonzani az igénylőket. Plusz hozadéka a piacnak a várost érintő adóbevételek fokozása, a foglalkoztatottság növelése, turizmus, és még sorolhatná azokat a területeket, ahol egy láncreakció indulhat el. A kényelmi szempontok is fontosak: az új piac építésével nincsen kitéve árus és vevő az időjárás viszontagságainak a körmendi piaci napokon. Számtalanszor volt már rá példa, hogy elmaradt a piac vagy alábbhagyott az érdeklődés ezen okok kapcsán. Ki ne szeretne egy igényes, minden korszerű igényt kielégítő helyszínen, téren vásárolni, korzózni, vagy akár csak beszélgetni. A körmendi piacot egy új szintre kell emelni, és ezt a szintet úgy hívják, hogy „Körmendi Vásárcsarnok”.

Zsebe Ferenc képviselő-testületi tag a piaccal kapcsolatban szeretne szólni, mivel saját maga is érintett a témával kapcsolatban. Ha tudja, hogy ilyen kaotikus állapotok lesznek ott szombaton illetve hétfőn, akkor nem azt a helyet választja egy új ház felépítéséhez, amit választott. Ami szombaton a Mónus Illés és a Lenkei utcában van a közlekedéssel kapcsolatban, az több mint kaotikus. Tóth Gábor képviselő úrral beszéltek már róla korábban, hogy valamilyen szinten a forgalmat csökkenteni kellene, ki kellene terelni a 8-asra. Kihelyezésre került egy STOP tábla, amely életveszélyes szituációkat teremtett, mintsem a megoldást segítette volna elő. Ezért is kéri tisztelettel, hogy először az infrastruktúrát kellene rendbe hozni, a piac a későbbiek során kapjon új vásárcsarnokot, és először a lehetőséget kellene megteremteni arra, hogy onnantól tényleg egy színvonalas vásárcsarnokot építsenek fel a régi piac helyén.

Bebes István polgármester egy általános szabályt szeretne felállítani a tisztelt Képviselő-testületnek. Türelmesen és nyugodtan meghallgatott mindenkit, voltak hozzászólások, amelyek egyáltalán nem a napirendi ponttal kapcsolatosak voltak. Ebben az első napirendi pontban, amely kimondottan ilyen dolog volt, türelmesen végighallgatta és elfogadta ezt. Legközelebb figyelmeztetni fog vagy megvonja a szót attól a képviselőtől, aki nem a napirendi ponthoz kapcsolódó hozzászólást tesz. Nyilván azoknak a hozzászólásoknak is meg lesz a saját maguk helye, akár költségvetés tárgyalásakor, akár bármely más feladat vagy előterjesztés megtárgyalásakor, bármely más ülésen. Szeretné jelezni mindenki részére, ha tárgyalnak egy napirendi pontot, kimondottan ahhoz próbáljanak meg csatlakozni.

Természetesen az infrastruktúra állapota, azoknak a lakóknak a számára, ahol az infrastruktúra felújításra került, azt mondja, rendbe is van. Ahol még nem sikerült ennek eleget tenni vagy a legújabb kor követelményeinek megfelelni ebben a dologban, az az elkövetkezendő időszakban meg fog történni. Mindenkinek válaszolni fog a hozzászólásokra, hogy elmondja az azokkal kapcsolatos gondolatait.

Úgy véli, képviselő úrnak abban igaza van, hogy a csapadékvíz-elvezető rendszereket folyamatosan fel kell újítani. De ez nem úgy megy, hogy egyik pillanatról a másikra nekiállnak egy területen, aztán ott megpróbálnak valami megoldást találni, ez tervezést és előkészítést igényel a források megkeresésével. Erre a tervezéseket elindították, kint voltak a tervezőkkel, megnézték, hogy a jelenlegi északi városrészben lévő csapadékvíz-elvezetés rendszerekre hogyan tudnak csatlakozni, az ezzel kapcsolatos tervezés elindult, és a legelső feladat az, hogy ez a tervezés komplexen és egészen meg tudja mutatni, hogy ezeket a felújításokat, és ezeket a beruházásokat az elkövetkezendő időszakban milyen formában tudják megtenni. Tehát amit képviselő Úr jelez, az folyamatban van, és nyilván ha addig eljutnak majd, a megoldást is meg fogják keresni, abban a városrészben ahol képviselő úr él, vagy más városrészekben is, ahol Petrovics képviselő úr él, és esetleg ugyanilyen típusú problémával állnak szemben.

Igazából az, hogy mi a fontos, infrastruktúra vagy piac és bevételek, erre a válasza a következő: infrastrukturális beruházásokból bevétel nem fog keletkezni. A városlakók abban a szent pillanatban elégedettek lesznek, ha a beruházás meg fog valósulni azon a városrészen, ahol éppen laknak vagy tartózkodnak, persze mindenhol lesznek olyan eset, hogy a 30 családból biztos, hogy 2 elégedetlen, mert az ő háza előtt éppen olyan helyzet van, hogy az még javításra vár, szeretné jelezni, hogy nem befejezetlen beruházásról van szó, hanem még van annak egy technikai feladata, amit meg kell oldani, és azt meg is kívánják oldani, hiszen a megrendelés megtörtént, és be is fogják fejezni ezzel kapcsolatban a dolgokat.

Úgy gondolja, hogy teljes mértékben nem ért egyet azzal, hogy a piaci bevételek bagatel bevételek lesznek. Igenis komoly bevételek, sőt azt gondolja, hogy egy komoly mértékben felújított piacon lévő bérleti díjakat úgy kell alakítani, hogy egyrészről a bérlő hosszú távon legyen ott, másrészről pedig komoly bevételeket tudjon beszedni abból a város. De nem csak ebből szedi a bevételeket, hanem a különböző piaci helypénzekből, amely komoly mértékben jelennek meg a Városgondnokság költségvetésében. Abból a szempontból, hogy ez elhanyagolható, nem ért vele egyet, mert azok az emberek a városba jönnek, itt fogyasztanak, és itt csapódik le az ezzel kapcsolatos bevételekkel kapcsolatos lehetőség a város számára. A piac fontos valamennyiük számára és nem csak a vidékiek számára. Úgy gondolja, ez egy helyes dolog, maga az infrastruktura, a másik pedig az, hogy egy bevétel termelő lehetőséget foglal magába a város számára a piac, amely mindenhol népszerű, ahogy ezt Belencsák István alpolgármester úr is jelezte, és biztos, hogy ide is fognak jönni emberek. Ami Petrovics Úr kéréseit illeti, oda fognak erre is figyelni annak ellenére, hogy ez nem a témához kapcsolódó hozzászólás volt. Annak idején is elmondták, hogy az első a csatorna hálózat kialakítása, és utána komplexen a csatornavíz-elvezetés, utak, járdák, ezekre oda fognak figyelni, de természetesen mind a 8 körzet képviselőinek kéréseit össze kell vetni, a Bizottság megvitatja, a Testület pedig dönt.

Úgy gondolja ezt képviselni tudják. Van egy CLLD projekt folyamatban, amely jelenleg is kidolgozás alatt van, természetesen azokkal kapcsolatban is próbálják azokat a lehetőségeket megtalálni, ahol a mozinak egy közösségi teret lehet szánni. A piac körüli forgalomra Zsebe Ferenc képviselőnek annyit tud mondani, ha az ember valahova odaköltözik, akkor előtte körülnéz. Nem azért, mert ez épp egy stratégiai probléma, amiről itt szó van, bár nyilvánvalóan itt a közlekedési feltételek javítása, annak megfelelő kezelése az feladatuk kell hogy legyen. Erre a bizottság megfelelő megoldást fog találni, és biztos abban, hogy az ott jelentkező problémát kezelni tudják, de ez nem ennek a napirendnek a része. Úgy gondolja, a későbbiek során mindenre megoldást fognak keresni és találni is. Javasolja továbbra is a Képviselő-testületnek azt, hogy ezt a két dolgot mindenféleképpen vegye figyelembe a döntésénél: egy: infrastruktúra, jogos igény a testület részéről, hogy a közvilágítási rendszert korszerűsítsék, próbálják meg tökéletes állapotba hozni, kettő: egy bevételi lehetőséget is magába foglaló hitelfelvételi cél, amely tökéletesen megfelel azoknak a kívánalmaknak, amelyeket a körmendiek kérnek tőlük. Elmondja, hogy a piac előtti Bástya utcai kereszteződésben körforgalmat épít a város, és az ehhez tartozó utak egy részét is felújítja, melyhez rendelkezésre áll egy BM pályázaton elnyert összeg is.

Szlávik Csaba képviselő-testületi tag szeretné, ha szétválasztanák a két dolgot, így azt kéri, hogy most csak a közvilágításról szavazzanak, a piaccal kapcsolatos döntést pedig később szavazzák meg.

Petrovics László képviselő-testületi tag nem tudja, hogy a horvátnádaljai kerékpárút közvilágítása ebben a projektben benne van-e, a Liszt Ferenc utca és az állomás közötti szakaszon 1,5 km-eren koromsötét van.

Bebes István polgármester elmondja, hogy az egész program kidolgozásra került, ez most meg fog valósulni, ami ebben van. A nádaljai kerékpárúton jelenleg nincs közvilágítási oszlop, ott először terveztetni, engedélyeztetni, és kisajátítani kell területrészeket, és csak ezt követően lehet ezt is megvalósítani, de ez már új közvilágítási beruházás lesz, nem lámpatest csere.

Bebes István polgármester először az adósságot keletkeztető ügyletről történő szavazást kezdeményezi.

Bebes István polgármester kéri határozati javaslat elfogadását.

Körmend Város Önkormányzata Képviselő-testülete a javaslatot 8 igen, 2 nem szavazattal, 2 tartózkodás mellett elfogadja, és a következő határozatot:

**111/2019. (XI.14.) önkormányzati határozat**

Körmend város Önkormányzata Képviselő-testülete az előterjesztés 1. számú mellékletében meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

Bebes István polgármester először Szlávik Csaba módosító javaslatát teszi fel szavazásra a kormányengedélyhez kötött hitelfelvétel kapcsán, mely úgy szól, hogy a határozati javaslat során a közvilágítás rekonstrukcióhoz a képviselő-testület járuljon hozzá és ebben a piac épületének megépítése ne szerepeljen. Csak és kizárólag a közvilágítás korszerűsítésére vegyen fel hitelt az Önkormányzat.

*Körmend Város Önkormányzata Képviselő-testülete a módosító javaslatot 4 igen, 8 nem szavazattal elutasítja.*

Bebes István polgármester kéri az előterjesztés szerinti határozati javaslat elfogadását.

Körmend Város Önkormányzata Képviselő-testülete a javaslatot 8 igen, 4 nem szavazattal elfogadja, és a következő határozatot:

**112/2019. (XI.14.) önkormányzati határozat**

Körmend város Önkormányzata Képviselő-testülete fejlesztései megvalósításhoz elhatározza hitel felvételét az alábbiak szerint.

1. a) Közvilágítás rekonstrukcióhoz 225.000 eFt.

b) Piacfejlesztéshez 175.600eFt.

Futamidő: 10 év.

1. Körmend város Önkormányzata az előterjesztés szerinti hitelfelvételhez kéri a Magyar Kormány hozzájárulását.
2. a). Körmend város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és a hitelt folyósító hitelintézet részére a hitelintézetnél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
* valamint minden további nem nevesített költségvetési bevétel engedményezése
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /5/ bekezdésében meghatározott korlátozás alá.

b). Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, ajánlatokat kérjen be a hitelintézetektől, és a legjobb ajánlatot tevő hitelintézettel a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

Bebes István polgármester kéri, hogy most a piac építés során a nettó módra történő átállásról szavazzon a Képviselő-testület, az erre vonatkozóan készült határozati javaslatot teszi fel szavazásra.

Körmend Város Önkormányzata Képviselő-testülete a javaslatot 8 igen, 4 nem szavazattal elfogadja, és a következő határozatot hozza:

**113/2019. (XI.14.) önkormányzati határozat**

Körmend Város Önkormányzata Képviselő-testülete úgy dönt, hogy az új piac megépítése esetén az új piac épületét bérbeadással kívánja hasznosítani, ezért a piac építése kapcsán az elnyert támogatást és a hitel összegét nettó módon kívánja az Önkormányzat felhasználni. Az Önkormányzat kezdeményezi mindezek miatt a megkötött támogatási szerződés módosítását.

**4./DIGI Távközlési és Szolgáltató Kft. kérelme bázisállomás létesítésére.**

 Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a 86-os út melletti terület került kiválasztásra helyszínként, amely terület erdő besorolású. Ennek 250 m2–es részét telekalakítással ki kell vonni az erdőművelés alól, ennek költségeit természetesen a kérelmező viseli. A bérleti díjat illetően sikerült kialkudni kedvezőbb feltételeket. Szeretné jelezni, hogy a DIGI Kft. tud ezen a frekvencián fejleszteni, mert a frekvenciajogosultság kizárólagos. Kéri a Testületet, hogy döntsön a határozati javaslatról, amelyben a bérleti díj összege is megjelenítésre került.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**114/2019. (XI.14.) önkormányzati határozat**

Körmend Város Önkormányzata Képviselő-testülete jóváhagyja azt, hogy az Önkormányzat a DIGI Távközlési és Szolgáltató Kft.-vel (1134 Budapest, Váci út 35.) bérleti szerződést kössön a körmendi 0286/51 hrsz-ú ingatlan kb. 250 m2 kiterjedésű területrészére vonatkozóan annak érdekében, hogy e területrészen a DIGI Távközlési és Szolgáltató Kft. a Nemzeti Média- és Hírközlési Hatóság Hivatalával kötött hatósági szerződése alapján biztosított frekvenciahasználati jogosultsága révén szélessávú mobil távközlési szolgáltatást tudjon biztosítani.

A bérleti díj összegét a Képviselő-testület 1.000.000 Ft + ÁFA/év összegben állapítja meg. A bérleti szerződés határozott időre, 2032. június 15-ig jön létre a felek között.

A Képviselő-testület felhatalmazza a polgármestert a bérleti szerződés megkötésére.

**5./M8 autóút építése kapcsán vezetékjog létesítésével összefüggő kártalanítás.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előző Képviselő- testület is többször tárgyalt már hasonló előterjesztést az M8-as út kapcsán. Most egy vezetékjog létesítéséről van szó, ahol villamosvezetékeket kell kiváltani az M8 építése miatt, ezért válik szükségessé, hogy a szolgalmi jog bejegyzésére sor kerüljön, és az emiatti kártalanítást tárgyalja meg a Testület.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**115/2019. (XI.14.) önkormányzati határozat**

Körmend Város Önkormányzata Képviselő-testülete hozzájárul ahhoz, hogy az alábbi ingatlanokon az alábbi területrész erejéig, és az alábbi kártalanítás fejében az E.ON Észak-dunántúli Áramhálózati Zrt. javára vezetékjog kerüljön az ingatlannyilvántartásba feljegyzésre:

|  |  |  |
| --- | --- | --- |
| Ingatlan hrsz-a | Vezetékjoggal érintett terület nagysága | Kártalanítás összege  |
| körmendi 0838/2  | 54 m2 | 3480 Ft.  |
| körmendi 0836/14 | 75 m2 | 4740 Ft.  |
| körmendi 0734  | 41 m2 | 3280 Ft. |

A Képviselő-testület felhatalmazza a Polgármestert a fenti ingatlanokon alapítandó vezetékjoggal összefüggésben a kártalanítási megállapodások megkötésére.

**6./Támogatási kérelem benyújtása a „Társadalmi és környezeti szempontból fenntartható turizmusfejlesztés” tárgyú TOP-1.2.1-15 kódszámú pályázati felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Szeretné jelezni, hogy korábbi testületi döntés alapján Körmend megvalósít egy TOP turisztikai pályázatot, amelyben a Rába partszakasz fejlesztését tudják biztosítani. Elkészültek a tervek ennek a pályázatnak a során egy épület megépítésére is, amely pihenőként tud funkcionálni a Rába partján, valamint lehetőséget biztosít különböző rendezvények megtartására is. Erre szeretnének a most megnyílott pályázati felhívással kapcsolatban pályázatot benyújtani. Ehhez kapcsolódóan a decemberi ülésen a költségvetési rendelet-tervezetben jelennek majd meg előkészítő költségek, amelyek pályázat elkészítésének költségei, ezek részben vagy egészben elszámolhatók lesznek a pályázat során, kéri, hogy ezzel együtt támogassa a Testület az előterjesztést. Szeretné jelezni, hogy ezzel kapcsolatosan már folytattak előzetes tárgyalásokat és megbeszéléseket a megyei önkormányzattal, és reméli, hogy az elkövetkezendő időszakban a pályázat benyújtása során a döntés is pozitív lesz ezzel kapcsolatban. Így a partszakasz is, valamint az azzal kapcsolatos épület is meg tud valósulni a Rába part fejlesztése során.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**116/2019. (XI.14.) önkormányzati határozat**

Körmend Város Önkormányzata Képviselő-testülete

**- támogatja, hogy a Településfejlesztés Operatív Program (TOP) keretében** „Társadalmi és környezeti szempontból fenntartható turizmusfejlesztés” című TOP-1.2.1-15 kódszámú pályázati felhívásra Körmend város Önkormányzata támogatási kérelmet nyújtson be.

- a projekt keretében benyújtandó dokumentumok aláírására felhatalmazza a Polgármestert.

**7./Tűzifa igénylés szociális célokra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az M8-as út miatt fakitermelés történt az út építésének közelében. Van lehetőség arra, hogy megpróbáljanak módot találni, hogy a tűzifából az önkormányzat részesülni tudjon Ezzel kapcsolatosan meg kell keresni a NIF Zrt.-t valamint az MVN Zrt.-t is. Ez annyit jelent, hogy ezt a tűzifát lehetőség szerint a rászorulók részére lehessen kiosztani, akik ezzel a tüzelési móddal tudnak élni. Kéri a Testületet, hogy ennek az igénylésnek a benyújtását a határozati javaslattal támogassa, annak meghatározó összegében, ami ott le van írva.

Szép Dániel képviselő-testületi tag kérdezi, hogy ennek a mennyiségnek a köztes tárolása és annak részekre osztása hogyan tud megvalósulni.

Bebes István polgármester válaszul elmondja, hogy a tárolást természetesen vagy az Önkormányzat területén tudják megoldani a Városgondnokság vezetőjével egyeztetve, vagy egy olyan területen, amely ennek a tárolására alkalmas. Természetesen a szociális területen lévő igények megjelennek a város területén, amelyről véleménye szerint a Bizottság tud dönteni, hogy azok közül a beérkező kérések közül, kik azok, akik a leginkább rászorultak. Úgy gondolja, bizottsági hatáskörben meg lehet hozni ezt a döntést, és ebben az esetben egy megnyugtató lehetőséget lehet találni.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**117/2019. (XI.14.) önkormányzati határozat**

Körmend Város Önkormányzata Képviselő-testülete az M8-as út építése kapcsán kezdeményezi az MNV Zrt. előtt azt, hogy az út építése során kitermelt famennyiségből (vegyes tűzifa) 150 erdei m3 fát az MNV Zrt. Körmend Város Önkormányzata részére térítésmentesen tulajdonba adja.

Körmend Város Önkormányzata vállalja, hogy térítésmentes tulajdonba adás esetén az átadott famennyiséget a Körmend településen élő, szociális rászorult lakosok részére térítésmentesen átadja települési támogatásként.

**8./Helyi személyszállítási közszolgáltatási szerződés módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előterjesztésnek az az oka, hogy a volt ÉNYKK Zrt. beolvadt a Volánbusz Zrt-be. Így országosan egységes új üzletszabályzat készült, ez letölthető a cég honlapjáról. A díjszolgáltatási feltételek nem módosultak. Kéri a Testületet, hogy fogadja el a határozati javaslatot, hiszen a beolvadás miatt a megkötött közszolgáltatási szerződést is módosítani kell.

Szép Dániel képviselő-testületi tagnak egyetlen kérdése van a díjszabással kapcsolatban. Van egy olyan tétel, hogy nyugdíjas havi bérlet ára, kik azok a nyugdíjasok, akiknek bérletet kell vásárolni, illetve érvényes-e ide az a szabály, hogy a 65 év felettiek ingyen használhatják a helyi közlekedést.

Dr. Stepics Anita jegyző válaszul elmondja, hogy érvényes a szabály, de utána fog nézni, hogy van- e ennek létjogosultsága így szabályozni. A kedvezmény tudomása szerint annak jár, aki saját jogú nyugdíjas.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**118/2019. (XI.14.) önkormányzati határozat**

Körmend Város Önkormányzata Képviselő-testülete arra való tekintettel, hogy 2019. október 1-ével az ÉNYKK Zrt. beolvadt a VOLÁNBUSZ Zrt-be, jóváhagyja azt, hogy

- a beolvadás miatt az autóbusszal végzett, helyi személyszállításra vonatkozóan megkötött közszolgáltatási szerződés módosításra kerüljön,

- a megkötött közszolgáltatási szerződés 3. melléklete helyébe jelen előterjesztés melléklete lépjen.

További kérdés, vélemény nem hangzik el. Bebes István polgármester köszöni a kérdéseket és véleményeket. A Képviselő-testület nyílt ülését 8 óra 28 perckor bezárja.

 K. m. f.

 Bebes István dr. Stepics Anita

 polgármester jegyző